КъБКъУ-м щрагъажьэ
Къэбэрдей-Балъкъэр къэрал университетым и студентхэм художественнэ творчествэмкIэ я «Студент гъатхэ — 2016» фестивалыр мэлыжьыхьым и 25-м къызэIуахащ.
Фестивалыр илъэс къэс къызэрагъэпэщ икIи ар хуэунэтIащ КъБКъУ-м зэфIэкI зиIэ и студентхэр къэгъэнэIуэным, абыхэм зрагъэужьыным. Iуэхум еджапIэм и студент псори хэтщ.
КъБКъУ-м и ректор Альтуд Юрий фестивалым хэтхэм фIэхъус ярихащ: «Мыпхуэдэ зэхыхьэ дахэр зэревгъэжьамкIэ сынывохъуэхъу. Мы махуищым и кIуэцIкIэ наIуэ къэхъунущ студентхэм я урысей-псо гъатхэм зыкъыщызыгъэлъэгъуэну гуп нэхъыфIыр. Зэпеуэм хэтхэм ехъулIэныгъэ фиIэну, утыкум зыкъыщызыгъэлъагъуэхэм еплъыну зыкърезыгъэхьэлIахэм зывгъэпсэхуну си гуапэщ».
Гупхэм я зэфIэкIыр махуищым къриубыдэу къапщытэнущ КъБР-м щIыхь зиIэ и артист, ЭстрадэмкIэ театрым и художественнэ унафэщI Думэн Мурадин, Краснодар и КВН лигэм и чемпион, КВН-м и премьер-лигэм хэта Шэт Атмир, КъБР-м щIыхь зиIэ и артисткэ Ракитинэ Иринэ, телевиденэм и лэжьакIуэ Аттаев Азнор, пародист Дзэгъащтэ Азэмэт сымэ.
Япэ махуэм педагогикэмкIэ, социальнэ лэжьыгъэмкIэ, сервисымрэ туризмэмкIэ, политехникэ, химиемрэ биологиемкIэ институтхэм я зэфIэкI ягъэлъэгъуащ. Дэтхэнэ гупми я программэр гъэщIэгъуэн хъуащ, къафэхэмкIэ, уэрэдхэмкIэ, театр теплъэгъуэхэмкIэ гъэнщIауэ, КВН джэгухэр хэту апхуэдэт.
Къыхэгъэщыпхъэщ, 2016 гъэр Кином и илъэсу зэрагъэувам хыхьэу, зэхыхьэм хэтхэм я номерхэр «Мис ар кинощ!» гупсысэр къыхэщу яухуэн зэрыхуейр. ЯпэщIыкIэ гупхэм зыкърагъэцIыхури, цIыхубэ творчествэм теухуа номеритI утыку кърахьэ. КъыкIэлъыкIуэу къагъэлъагъуэ жанр зэмылIэужьыгъуэхэм ящыщ номеритху. Псори зэхэту гуп къэс номери 8 ягъэзащIэ, дэтхэнэми дакъикъэ 40-кIэ зыкъегъэлъагъуэ. А зэманым къимытIасэ гупхэм я балл бжыгъэр ягъэмащIэ, ауэ зэхьэзэхуэм хагъэкIыркъым. Профессиональнэ уэрэджыIакIуэ, къэфакIуэ гупхэм зыкъагъэлъэгъуэну хуитыныгъэ яIэщ ахэр зи цIэкIэ утыку ихьэ студентхэм и ныкъуэр а гупым хэту щытмэ.
«Студент гъатхэ — 2016» зэхыхьэм пашэ щыхъуар къагъэнэIуэнущ зэпеуэм и кIэух концертым.
Шал ФатIимэ,
КъБКъУ-м и пресс-IуэхущIапIэм и лэжьакIуэ.
